ཨོཾ་སྭསྟི།རྩ་བརྒྱུད་བླ་མ་ཡི་དམ་རྫོགས་སངས་རྒྱས།།ལུང་རྟོགས་དམ་ཆོས་འཕགས་ཚོགས་འདུས་པའི་སྡེ།།
བསླུ་མེད་དཀོན་མཆོག་རིན་ཆེན་རྣམ་གསུམ་ལ།།གུས་པས་ཕྱག་འཚལ་མཆོད་ཅིང་སྐྱ་བོས་སུ་མཆི།།བླ་མ་ཡི་དམ་ལྷ་ཚོགས་བྱིན་རླབས་དང་།།མཆོག་གསུམ་བསླ་བ་མེད་པའི་ཐུགས་རྗེ་དང་།།
དམ་ཅན་ཆོས་སྐྱོང་རྣམས་ཀྱི་མཐུ་སྟོབས་ཀྱིས།།བདག་གི་འདོད་པའི་དོན་ཀུན་འགྲུབ་གྱུར་ཅིག།བྱང་ཕྱོགས་ལྕང་ལོ་ཅན་གྱི་ཕོ་བྲང་ནས།།འདོད་དགུའི་ཆར་འབེབས་རྒྱལ་ཆེན་རྣམ་ཐོས་སྲས།།

རྟ་བདག་བརྒྱད་དང་འཁོར་ཚོགས་རྒྱ་མཚོར་བཅས།།ཐོགས་མེད་རྫུ་འཕྲུལ་ཤུགས་ཀྱིས་གནས་འདིར་གཤེགས།།དངོས་བཤམས་ཡིད་ཀྱིས་སྤྲུལ་པ་ལས་བྱུང་བའི།།དམ་རྫས་སྤྱན་གཟིགས
མཆོད་པའི་སྤྲིན་ཚོགས་ཀྱིས།།རབ་འབྱམས་ལྷ་ཡི་ལམ་ཀུན་ཡོངས་བཀང་སྟེ།།རྒྱལ་ཆེན་རྟ་བདག་འཁོར་དང་བཅས་པ་མཆོད།།ལྔ་ཕྲག་ལྔ་ལྡན་སྙིང་པོ་ཐམས་ཅད་དང་།།འབྲུ་སྣའི་བཅུད་དང་བཟའ
བཅའ་ཀུན་ཚང་བའི།།གཏོར་ཚོགས་གསེར་སྙོམས་མཚོ་ལྷར་འཁྱིལ་བ་འདིས།།རྒྱལ་ཆེན་རྟ་བདག་འཁོར་དང་བཅས་པ་མཆོད།།རྨད་བྱུང་སྤོས་སྣ་བསང་རྫས་བརྒྱ་ཕྲག་དག།བསྲེགས་པའི་དུད
སྤྲིན་འཆི་མེད་ལམ་གང་བས།།རྒྱལ་པོ་ཆེན་པོ་རྣམ་མང་ཐོས་སྲས་བསངས།།ནོར་ལྷ་རྟ་བདག་བརྒྱད་ཀྱི་ལྷ་ཚོགས་བསངས།།འཁོར་ཚོགས་དམ་ཅན་རྒྱ་མཚོའི་ལྷ་ཚོགས་བསངས།།དཀར
ཕྱོགས་སྐྱོང་བའི་ལྷ་ཀླུ་ཐམས་ཅད་བསངས།།ཡུལ་འདིའི་ཡུལ་ལྷ་གཞི་བདག་ཐམས་ཅད་བསངས།།འདོད་ཡོན་ལྔ་ལྡན་བསངས་ཀྱི་མཆོད་པ་འདིས།།ཐུགས་དམ་སྐོང་ཞིང་ཉམས་ཆགས་གསོས
གྱུར་ཅིག།ཐོག་མེད་ནས་བསགས་ལས་ངན་སྡིག་སྒྲིབ་དང་།།ཚེ་འདིར་སྒོ་གསུམ་བག་མེད་སྤྱོད་པ་ཡིས།།སྐུ་གསུང་ཐུགས་དང་འགལ་བ་ཅི་མཆིས་པ།།ཐམས་ཅད་བྱང་ཞིང་དག་ནས་དགྱེས

གྱུར་ཏེ།།འདོད་དགུའི་ལོངས་སྤྱོད་ཆར་བཞིན་འབབ་པ་དང་།།ཁྱད་པར་ཅང་ཤེས་རྟ་མཆོག་འཕེལ་གྱུར་ཅིག།རྒྱལ་ཆེན་རྟ་བདག་དགྱེས་པའི་སྤྱན་གཟིགས་མཆོག།
སྤུ་འཁྱིལ་བཀྲ་ཤིས་རི་མོ་མང་པོས་མཛེས།།མདོག་དང་དབྱིབས་དང་བོང་ཚོང་ཕུན་སུམ་ཚོགས།།ལམ་ལམ་འགྲོས་ཀྱིས་ས་ཆེན་ཡུད་ཀྱིས་བསྐོར།།ཕས་ཀྱི་རྒོལ་བ་ཀུན་ལས་རྒྱལ་བར་བྱེད།།
མྱུར་བའི་ཤུགས་ལྡན་ཅང་ཤེས་རྟ་ཡི་ཚོགས།།འཛིན་མའི་ཁྱོན་ཀུན་ཡོངས་སུ་གང་བ་འདིས།།རྒྱལ་པོ་ཆེན་པོ་རྣམ་མང་ཐོས་སྲས་དང་།།སྡེ་དཔོན་རྟ་བདག་འཁོར་བཅས་དགྱེས་གྱུར
ནས།།འདོད་དགུའི་འབྱོར་པ་ཆར་བཞིན་འབབ་པ་དང་།།ཁྱད་པར་ཅང་ཤེས་རྟ་མཆོག་འཕེལ་གྱུར་ཅིག།གཞན་ཡང་འདོད་འཇོའི་བ་དང་གཏེར་བུ་མ་དང་།།དཔག་བསམ་ཤིང་དང་ཡིད
བཞིན་ནོར་བུ་སོགས།།འཇིག་རྟེན་འདི་ཡི་ཕུན་ཚོགས་མཆོག་རྣམས་ཀྱང་།།བདག་གི་བློ་ཡིས་སྤྲུལ་ནས་འབུལ་ལགས་ན།།རྒྱལ་ཆེན་རྟ་བདག་འཁོར་བཅས་དགྱེས་གྱུར་ནས།།བསམས
པ་ཐམས་ཅད་ལྷུན་གྱིས་གྲུབ་པ་དང་།།ཁྱད་པར་ཅང་ཤེས་རྟ་མཆོག་འཕེལ་གྱུར་ཅིག།རྒྱལ་བའི་བཀའ་སྲུང་རྒྱལ་ཆེན་རྣམ་ཐོས་སྲས།།རབ་བརྗིད་གསེར་གྱི་ལྷུན་པོ་ལྟ་བུའི་སྐུ།།དྲན

པ་ཙམ་གྱིས་འདོད་དགུའི་མཆོག་སྩོལ་བ།།ནོར་བདག་ཆོས་སྐྱོང་ཆེན་པོར་གུས་པས་འདུད།།ལྷ་ཆེན་རྣམ་ཐོས་སྲས་ཀྱི་བཀའ་ཉན་གཙོ།།ནོར་བདག་ཛམྦྷ་ལ་དང་གང་བ་བཟང་།།ནོར
བདག་ནོར་བུ་བཟང་དང་ཀུ་བེ་ར།།ནོར་བདག་ཡང་དག་ཤེས་དང་འབྲོག་ན་གནས།།ནོར་བདག་ལྔས་རྩེན་འཇམ་པོ་འཁྱིལ་བ་སྟེ།།རིན་ཆེན་གཏེར་གྱི་མཛོད་འཛིན་རྟ་བདག་བརྒྱད།།འཁོར
ཚོགས་རྒྱ་མཚོར་བཅས་ལ་བདག་བསྟོད་དོ།།ཐུབ་བསྟན་བསྲུང་ཕྱིར་བསམས་བཞིན་སྐུ་སྤྲུལ་པ།།ལྷ་ཆེན་རྣམ་མང་ཐོས་སྲས་འཁོར་བཅས་ཀྱིས།།ཁྲིམས་ལྡན་བདག་ཅིག་བུ་བཞིན་སྐྱོང་མཛོད
ལ།།འགལ་རྐྱེན་ཀུན་སོལ་མཐུན་རྐྱེན་མ་ལུས་སྒྲུབས།།སྔོན་ཚེ་ཤཱཀྱའི་རྒྱལ་པོའི་སྤྱན་སྔ་རུ།།བསྟན་དང་བསྟན་འཛིན་ཡོན་མཆོད་མ་ལུས་པ།།བུ་ལྟར་བསྲུང་ཞིང་སྐྱོང་བར་ཞལ་བ་ཞེས
བཞིན།།བདག་ཅག་བསྲུང་ཞིང་སྐྱོང་ལ་མ་གཡེལ་ཞིག།རྒྱལ་བ་སྲིས་བཅས་རྣམས་ཀྱི་ཐུགས་རྗེ་དང་།།ནོར་ལྷ་གཏེར་བདག་རྣམས་ཀྱི་མཐུ་སྟོབས་ཀྱིས།།དཔལ་འབྱོར་ལེགས་ཚོགས
བྱ་བ་དབྱར་མཚོ་ལྟར།།གོང་ནས་གོང་དུ་འཕེལ་བའི་བཀྲ་ཤིས་ཤོག།ཅེས་རྟ་ནོར་འཕེལ་ཕྱིར་རྒྱལ་ཆེན་རྣམ་སྲོས་རྟ་བདག་བརྒྱད་དང་བཅས་པ་ལ་འཕྲིན་བཅོལ་བྱ་ཚུལ་རྒྱུན་དུ་ངག་འདོན་བྱས།།

ཆོག་པ་ཁྱེར་བདེ་འདི་ལྟ་བུ་ཞིག་དགོས་ཞེས་དད་སྟོབས་དང་ལྡན་པ་སྲིད་གྲོང་རྫོང་བཞུགས་སྡེ་པ་ཡེ་ཤེས་ཚེ་དབང་གིས་བསྐུལ་བ་ལ་བརྟེན་ནས།དགེ་སློང་ཡེ་ཤེས་རྒྱལ་མཚན།།
གྱིས་བཀྲ་ཤིས་བས་མ་གཏན་གླེང་དུ་སྦྱར་བའོ།།འདིས་ཀྱང་སྐྱེ་འགྲོ་ཡོངས་ལ་ཕན་པར་གྱུར་ཅིག།